PATVIRTINTA

Lietuvos Respublikos kultūros ministro

2020 m. liepos 31 d. įsakymu Nr. ĮV-1028

**VIEŠŲ KULTŪROS RENGINIŲ ATVIROSE IR UŽDAROSE ERDVĖSE ORGANIZAVIMO REKOMENDACIJOS EKSTREMALIOSIOS SITUACIJOS DĖL COVID-19 LIGOS PROTRŪKIO LAIKOTARPIU**

# 

# **I SKYRIUS**

# **BENDROSIOS NUOSTATOS**

1. Viešų kultūros renginių atvirose ir uždarose erdvėse organizavimo rekomendacijų (toliau – Rekomendacijos) paskirtis – ekstremaliosios situacijos dėl COVID-19 ligos protrūkio laikotarpiu nustatyti saugos reikalavimus ir paslaugų teikimo sąlygas, kurioms esant renginius organizuojantys asmenys (toliau – renginio organizatoriai) galėtų organizuoti viešus kultūros renginius atvirose ir uždarose erdvėse (toliau – renginiai) .

2. Rekomendacijos parengtos vadovaujantis Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų centro vadovo 2020 m. birželio 15 d. sprendimu Nr. V-1462 „Dėl kultūros, pramogų ir kitų renginių organizavimo būtinųjų sąlygų“.

3. Renginio atlikėjai, kūrėjai, organizatoriai ir aptarnaujantis personalas nėra laikomi renginio žiūrovais ir (ar) dalyviais.

4. Privalomus reikalavimus ir sąlygas renginiams ir renginių organizatoriams nustato Lietuvos Respublikos Vyriausybės 2020 m. vasario 26 d. nutarimas Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų centro vadovo 2020 m. birželio 15 d. sprendimas Nr. V-1462 „Dėl kultūros, pramogų ir kitų renginių organizavimo būtinųjų sąlygų“ ir kiti Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų centro vadovo sprendimai.

# **II SKYRIUS**

# **RENGINIŲ ORGANIZAVIMAS**

5. Renginio organizatoriui rekomenduojama:

5.1. prieš pradedant teikti paslaugas žiūrovams ir (ar) dalyviams visus renginio organizatorius, nepriklausomai nuo to, ar pagal savo darbo pobūdį (funkcijas) jie turi tiesioginį kontaktą su žiūrovais ir (ar) dalyviais, ar ne, supažindinti su saugaus darbo valstybės lygio ekstremaliosios situacijos laikotarpiu reikalavimais;

5.2. atsižvelgiant į numatomo renginio apimtis ir esant būtinybei reguliuoti žiūrovų ir (ar) dalyvių srautus bei jų judėjimą renginio patalpose ir (arba) teritorijoje, iš anksto parengti ir įdiegti žiūrovų ir (ar) dalyvių orientavimo informacinę sistemą (nuorodas, įspėjamuosius ženklus, užtvaras ir kt.) ir užtikrinti, kad jos būtų laikomasi. Tuo atveju, jeigu renginio žiūrovų skaičius viršija 500 – pasirengti žiūrovų srautų valdymo planą.

5.3. atsižvelgiant į žiūrovų ir (ar) dalyvių skaičių, juos erdvėje planuoti leidžiamais atstumais – žiūrovų ir (ar) dalyvių skaičius negali viršyti Lietuvos Respublikos Vyriausybės 2020 m. vasario 26 d. nutarime Nr. 152 „Dėl valstybės lygio ekstremaliosios situacijos paskelbimo“ nurodytų leidžiamų dydžių.

5.4. vietose, kuriose susidaro žiūrovų ir (ar) dalyvių eilė, pažymėti atstumus kur eilėje turėtų stovėti žiūrovai ir (ar) dalyviai;

5.5. nerekomenduojama rengti ilgesnių nei 4 valandų renginių. Renginius iki 2 valandų rekomenduojama rengti be pertraukų;

5.6. nerekomenduojama toje pačioje erdvėje tuo pačiu metu organizuoti daugiau nei vieną renginį, išskyrus kino teatrus, teatrus ar kitus kultūros paskirties objektus, kai viename pastate yra įrengta daugiau nei viena salė, skirta renginių organizavimui. Organizuojant renginius tokiuose objektuose rekomenduojama atskirti žiūrovų ir (ar) dalyvių srautus, kad jie nesusikirstų.

6. Renginio organizatorius turi užtikrinti žiūrovų ir (ar) dalyvių skaičiaus renginyje kontrolę.

# **III SKYRIUS**

# **VIEŠOJI KOMUNIKACIJA**

7. Vykdant viešąją komunikaciją renginio organizatoriui rekomenduojama:

7.1. nuosekliai ir iš anksto informuoti visuomenę apie renginio tvarką;

7.2. naudoti kuo daugiau informacijos sklaidos priemonių ir kanalų: skelbimus prie renginio įėjimo, informaciją interneto svetainėje, socialinių tinklų paskyrose ir kt.;

# **IV SKYRIUS**

# **BAIGIAMOSIOS NUOSTATOS**

8. Šios Rekomendacijos skelbiamos viešai Lietuvos Respublikos kultūros ministerijos interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_